A Budapest Plázs egy kis tengerparti hangulatot fog varázsolni a főváros szívébe, a rakpartra - hangsúlyozta Demszky Gábor főpolgármester, amikor megnyitotta a rendezvényt csütörtök délután. A Margithíd pesti hídfője és a Dráva utca közötti rakpart-szakaszon létrehozott homokos part augusztus 20-ig tart nyitva, ahol egész nap ingyenes programokkal várják a látogatókat.

"Ide minden budapesti kilátogathat, a rendezvények, az ittlét nem kerül semmibe" - hangsúlyozta a főpolgármester. Demszky Gábor újságíróknak hangsúlyozta: reméli, hogy a Sziget fesztiválhoz hasonlóan a Budapest Plázs is "megáll majd a saját lábán". Hozzátette: reméli, hasonló üzleti siker is lesz a plázs is. Arra a kérdésre, hogy mi lehet a magyarázata annak, hogy nagyon nehezen születtek meg a rendezvénnyel kapcsolatos fővárosi és XIII. kerületi engedélyek, Demszky Gábor közölte: "minden új dologgal szemben van eleinte ellenállás". Mint mondta, reméli, hogy jövőre már könnyebb lesz, rutinszerűvé válik a szükséges engedélyek beszerzése. "Ha a rendezvény sikeres lesz, akkor mindkét önkormányzat könnyebben fogja kiadni az engedélyeket és kevesebb lesz a negatív, szkeptikus hang" - vélekedett a főpolgármester.

Azon kérdésre, hogy a budapesti autósok hogyan fogadják a forgalomelterelést, a főpolgármester közölte: "minden korlátozást megszoknak". Az újpesti rakparton az autóút és a Duna közötti területen összesen 1200 köbméternyi homokot terítettek szét. A területre számos nyugágyat, napernyőt, asztalokat és cserepes növényeket is elhelyeztek, a Szent István park vonalában pedig színpadot állítottak fel.

A plázs megnyitását jelentős érdeklődés kísérte, az emberek folyamatosan érkeztek és sokan feküdtek a homokra, valamint a napozóágyakra pihenni a mediterrán hangulatot idéző rakparton.

A vendéglátó egységekben a fél literes üdítők 260 forintba, a sörök 220-260 forintba, a borok pedig deciliterenként 250-350 forintba kerülnek. A helyszínen ingyenes programokkal várják a látogatókat: lesznek művészeti kiállítások, gyermekműsorok, színházi rendezvények, divatbemutatók, koncertek és lehet majd strandröplabdázni, strandfocizni is.

A rendezvények 9 órától 22 óráig zajlanak, a plázs esténként 23 órakor zár.